
ЕВРАЗИЯ ЭКОНОМИКАЛЫК КОМИССИЯСЫ
КЕҢЕШ

ЧЕЧИМ

	2022-жылдын «10» июну 
	        № 96
	               Нур-Султан шаары




Медициналык колдонуу үчүн дары-дармек каражаттарын жүгүртүүнүн өзгөчөлүктөрүн орнотуу боюнча убактылуу чаралар жөнүндө 

2014-жылдын 29-майындагы Евразия экономикалык бирлиги жөнүндө келишимдин 30-беренесине жана 2014-жылдын 23-декабрындагы Евразия экономикалык бирлигинин алкагында дары-дармек каражаттарын жүгүртүүнүн бирдиктүү принциптери жана эрежелери жөнүндө макулдашуунун 4, 7, 8 жана 10-беренелерине, Евразия экономикалык комиссиясынын Кеңешинин 2022-жылдын 17-мартындагы № 12 тескемесине ылайык, Евразия экономикалык бирлигине мүчө мамлекеттердин базарларында (мындан ары тийиштүү түрдө – Бирлик, мүчө мамлекеттер) дары-дармек каражаттарынын жоктугунда же жок болуу коркунучу пайда болгондо, атайын экономикалык чараларды колдонуу шарттарында, мүчө мамлекеттердин калкынын өмүрүн жана саламаттыгын сактоо, Бирликтин алкагында дары-дармек каражаттарынын үзгүлтүксүз жүгүртүлүшүн камсыздоо максатында, Евразия экономикалык комиссиясынын Кеңеши чечти:
1. Бекитилсин:
а) дары-дармек каражаттарын жүгүртүү чөйрөсүндө мүчө мамлекеттердин ыйгарым укуктуу органдары (мындан ары – ыйгарым укуктуу органдар) дары-дармек каражаттарын жүгүртүүнүн убактылуу тартибин орнотууга укуктуу (дары-дармектерин каттоону жана дары-дармектердин каттоо досьесине өзгөртүүлөрдү киргизүүнү кошо алганда), ал тартип Евразия экономикалык комиссиясынын Кеңешинин 2016-жылдын 3-ноябрындагы № 78 чечими менен бекитилген Медициналык колдонуу үчүн дары-дармек каражаттарын каттоо жана экспертизалоо эрежелерине ылайык дары дармектерди каттоону ишке ашыруу мүмкүнчүлүгүн сактоо менен 2023-жылдын 31-декабрына чейин жарактуу;
б) Бирликтин укуктарына ылайык медициналык колдонуу үчүн дары-дармектеринин каттоо күбөлүктөрүн жана өндүрүүчүнүн Евразия экономикалык бирлигинин тийиштүү өндүрүштүк практикасынын эрежелеринин талаптарына шайкештик тастыктамаларын (мындан ары – тастыктамалар) берүүнү жүзөгө ашырган ыйгарым укуктуу органдар ушул документтердин жарактуулугун колдонуу мөөнөттөрү аяктаган күндөн кийинки күндөн тартып 12 айга узартууга укуктуу, эгерде алардын колдонуу мөөнөттөрү 2022-жылдын 1-январынан 2022-жылдын 31-декабрын кошо алганга чейин аяктаса.
Ыйгарым укуктуу органдар тастыктамалардын колдонуу мөөнөтүнүн мезгилинде өздөрүнүн чечимдеринин негизинде, ушул пунктчага ылайык тастыктаманын жарактуулук мөөнөтүн узартууну эске алып, өндүрүүчүнүн же чет элдик өндүрүүчүнүн иш жүзүндө жайгашкан жери, ошол эле өндүрүштүк аянтчада жана ошол эле шарттарда тастыктамада көрсөтүлгөн дары-дармек каражаттардын тизмегин алмаштырбастан, алардын аталышы жана (же) жайгашкан жеринин дареги өзгөргөн учурда тастыктамаларга тескөө жүргүзбөстөн эле өзгөртүүлөрдү киргизүү мүмкүнчүлүгүн камсыздайт. Мүчө мамлекеттердин базарларында дары-дармектердин тартыштык тобокелчилиги жаралган учурда (анын ичинде бир же бир нече мүчө мамлекетке карата экономикалык чараларды киргизүүгө байланыштуу) ыйгарым укуктуу органдар ушул пунктчада көрсөтүлгөн документтердин жарактуулугун кайрадан узартууга укуктуу, бирок 2024-жылдын 31-декабрынан ашпастан.
2. Өндүрүштүк аянтчанын (өндүрүштүк аянтчалардын) Бирликтин тийиштүү өндүрүштүк практикасынын талаптарына шайкештигин тастыктаган, жарактуу документти көрсөтүү мүмкүн эмес болгон учурда, 2023-жылдын 31-декабрына чейин дары-дармекти каттоо, дары-дармектин каттоо досьесине өзгөртүүлөрдү киргизүү, каттоону (кайрадан каттоону) тастыктоо жөнүндө же дары-дармектин каттоо досьесин Бирликтин талаптарына шайкеш келтирүү жөнүндө арыз берилгенде, аталган документтин ордуна, анын негизинде каттоо жол-жоболорун жүзөгө ашырууда мындай тескөө өткөрүлүшү же мүчө мамлекеттин фармацевтикалык тескөөчүсү тарабынан тескөөлөрдү өткөрүү планына киргизилиши  мүмкүн болгон, дары-дармекти каттоо, каттоо досьесине өзгөртүүлөрдү киргизүү же аны Бирликтин талаптарына шайкештөө мезгилинде каттоо досьесинин курамында өндүрүштүк аянтчасына (өндүрүштүк аянтчаларына) тескөө жүргүзүү жөнүндө азырды көрсөтүп, арыз берүүчүлөргө дары-дармектерди каттоого укук берилсин.
3. Ушул Чечим расмий жарыяланган датадан тартып 10 календардык күн өткөндөн кийин күчүнө кирет.

Евразия экономикалык комиссиясынын Кеңешинин мүчөлөрү:

	Армения Республикасынан
	Беларусь Республикасынан
	Казакстан Республикасынан
	Кыргыз Республикасынан
	Россия Федерациясынан

